Billi x-xogħlijiet ta' kittieba Franċiżi ma jdurux daqstant ta' spiss fl-orbita tal-qarrej Malti meta ltqajt għall-ewwel darba f'Servitude et grandeur militaires ta' Alfred de Vigny eżattament mal-kapitlu li proprjament iġib l-isem 'Malte' ħassejtni intrigat. Għalhekk iddeċidejt nittraduċi bil-Malti din is-silta qasira biex b'hekk naqsam din l-esperjenza ma' min hu interessat fil-letteratura Franċiża u ma' dawk li tinteressahom l-istorja ta' Malta fi żmien issentejn tal-ħakma Napoleonika u li ma jafux jaqraw bil-Franċiż. U fuq kollox biex naqsam din ir-referenza għal pajjiżna magħmula minn dan il-kittieb Franċiż mal-qarrejja li jħobbu jaqraw bil-Malti. Il-poeta, drammaturgu u rumanzier Alfred Victor de Vigny twieled fis-27 ta' Marzu 1797 u miet fis-17 ta' Settembru 1863. Għalhekk ta' min jinnota li Vigny ma setax kien preżenti għad-dħul ta' Bonaparti f'Malta fl-1798. Madankollu dak li jirrakkonta l-persunaġġ tiegħu, ilKaptan Renaud, dwar id-dħul tal-Franċiżi f'Malta hu bbażat fuq informazzjoni storika li Vigny akkwista minn sorsi dokumentati kontemporanji Franċiżi. Jissemmew pereżempju lKaptan ta' l'Orient Luce de Casabianca, il-Ġeneral Desaix, il-frejgata la Junon u l-Ġeneral Vaubois u l-erbat elef suldat tiegħu li tħallew Malta. Jingħata wkoll tagħrif dwar it-tluq ta' wieħed mit-tliet konvojs li telaq minn Korsika lejn Malta għall-Eġittu (hawnhekk ma rridux ninsew li t-teħid ta' Malta kien ippjanat u mhux aċċidentali) u fl-aħħar nett tissemma d-data li fiha wasal Malta Bonaparti. Sfortunatament, is-silta li fir-rumanz tirreferi għal Malta hi qasira u mhix għajr xena deskrittiva u drammatika meħtieġa min-narrattiva. Iżda minkejja l-qosor tagħha ta' min japprezzaha billi għandna nkunu kburin b'kull referenza għal pajjiżna f'xogħlijiet letterarji ta' awturi tal-kalibru ta' Vigny u fuq kollox importanti li wieħed ikun jaf dwar referenzi ta' din ix-xorta f'każ li jkun hemm bżonn li ssir referenza għalihom.